{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":6,"n_cols":6,"rows_kept":6,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Savjetovanje o Obrascu iskaza o procjeni učinaka propisa za Nacrt prijedloga zakona o izmjenama i dopunama Zakona o porezu na dobit, s Konačnim prijedlogom zakona"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"MIRO OPAČAK","PRILOG 4.:","Prijedlog/primjedba:\n\n\n\n\nPredlažemo da se u izmjenama i dopunama Zakona o porezu na dobit propiše posebno porezno oslobođenje za sportske udruge gluhih i sportske saveze gluhih, u odnosu na:\n • donacije fizičkih i pravnih osoba,\n • sponzorstva usmjerena na razvoj amaterskog sporta gluhih.\n\n\n\n\nObrazloženje:\n\n\n\n\nGluhi sport je međunarodno i nacionalno priznat kao samostalna sportska grana, s vlastitom poviješću, organizacijama i natjecanjima, poput Deaflympics (Olimpijske igre gluhih). Važno je naglasiti da gluhi sport nije parasport, jer gluhi sportaši imaju posebnu organizacijsku strukturu i natječu se unutar zasebnog međunarodnog sportskog pokreta.\n\n\n\n\nSportske udruge i savezi gluhih u Republici Hrvatskoj djeluju na amaterskoj razini, s naglaskom na:\n • poticanje tjelesne aktivnosti i zdravlja gluhih osoba,\n • socijalnu inkluziju i ravnopravnost,\n • promicanje hrvatskog znakovnog jezika kroz sport,\n • sudjelovanje u nacionalnim i međunarodnim natjecanjima gluhih.\n\n\n\n\nBudući da se radi o neprofitnim organizacijama koje većinom djeluju volonterski, uvođenje poreznih olakšica za donacije i sponzorstva:\n • povećalo bi interes poduzetnika i građana za ulaganje u gluhi sport,\n • omogućilo bi stabilnije financiranje programa i međunarodnih nastupa,\n • osnažilo bi jednakost gluhih sportaša u odnosu na druge sportske zajednice.\n\n\n\n\nZaključak:\n\n\n\n\nPredlaže se da se zakonom jasno prepozna gluhi sport kao posebna kategorija amaterskog sporta i da se sportske udruge i savezi gluhih oslobode poreznih davanja na donacije i sponzorstva, čime bi se značajno doprinijelo razvoju gluhog sporta i društvenoj inkluziji.","Djelomično prihvaćen","Zakonom o porezu na dobit propisano je da neprofitne osobe kao što su i udruge gluhih i sportski savez gluhih nisu obveznici poreza na dobit (iznimno jesu  u slučaju obavljanje gospodarske djelatnosti), te nije moguće propisati posebna oslobođenja za ista.\n\n\nNadalje, predložena je mogućnost umanjenja porezne osnovice za sponzorstva učinjena u tuzemstvu za kulturne, znanstvene, odgojno-obrazovne, zdravstvene, humanitarne, sportske, vjerske, ekološke i druge općekorisne svrhe, subjektima kao što su udruge, zaklade, ustanove, samostalni umjetnici, pravne i fizičke osobe u sustavu sporta tijela državne uprave te jedinice lokalne i područne (regionalne) samouprave ili drugim subjektima koje navedene djelatnosti obavljaju u skladu s posebnim propisima, a koje provode programe i aktivnosti od interesa za Republiku Hrvatsku."]
[2,"MIRO OPAČAK","PRILOG 4.:","Komentar:\nPredlažem da se u okviru izmjena Zakona o porezu na dobit ugrade posebne mjere i porezne olakšice za poslovne subjekte kojima su osnivači ili vlasnici osobe s invaliditetom, uključujući gluhe osobe.\n\n\n\n\nObrazloženje:\n • Gluhe osobe suočene su s dodatnim troškovima poslovanja (pristup prevoditeljima, asistenciji, tehnologijama za komunikaciju).\n • Bez posebnih poreznih olakšica, one su u neravnopravnom položaju u odnosu na ostale porezne obveznike.\n • RH je obvezna primjenjivati Konvenciju UN-a o pravima osoba s invaliditetom, koja zahtijeva uklanjanje prepreka i stvaranje jednakih mogućnosti.\n • Uvođenjem olakšica poticala bi se poduzetnička aktivnost gluhih osoba i povećala njihova ekonomska samostalnost.\n\n\n\n\nPrijedlog odredbe:\n“Poduzetnici i pravne osobe kojima je osnivač, vlasnik ili upravitelj osoba s invaliditetom (gluhoća) ostvaruju pravo na smanjenu stopu poreza na dobit ili dodatni odbitak pri obračunu porezne osnovice. Pravo se dokazuje potvrdom iz Registra osoba s invaliditetom (E-građani) te potvrdom nadležnog tijela.”","Primljeno na znanje","NIJE PRIHVAĆENO\nPRIMLJENO NA ZNANJE \n\nKada je riječ o porezu na dobit, s ciljem poreznog rasterećenja poduzetnika u nekoliko koraka došlo je do značajnog smanjenja poreznog opterećenja te je stopa poreza na dobit smanjenja sa 20% na 18%, a za male i srednje porezne obveznike je smanjenja sa 20% na 10%. \n\nNiža porezna stopa koja polazi od ostvarenih prihoda, obuhvaća 90% poreznih obveznika i ovom trenutku nije moguće prihvatiti prijedlog za daljnjim snižavanjem porezne stope. \n\nOstali prijedlozi koji nisu dio izmjena ovoga propisa su primljeni na znanje te će razmotriti s posebnom pažnjom obzirom da se informacijski sustavu stalno nadopunjuju i nadograđuju,"]
[3,"BC INSTITUT ZA OPLEMENJIVANJE I PROIZVODNJU BILJA, DIONIČKO DRUŠTVO","PRILOG 4.:,\n2. UTVRĐIVANJE PROBLEMA ","Pohvaljujemo inicijativu i prijedlog zakona o izmjenama i dopunama zakona o porezu na dobit jer smo mišljenja da bi mogao potaknuti tvrtke da sve više sudjeluju u financiranju sportskih organizacija usmjerenih na razvoj i poticanje društveno korisne sportske djelatnosti. Mišljenja smo da bi mnoge tvrtke još više ulagale u sport ukoliko bi im se to vrednovalo kroz mogućnost dodatnog umanjenja porezne osnovice za već porezno priznate rashode sponzorstva. Mi kao \ntvrtka cijelo vrijeme pomažemo raznim sportskim, kulturnim, civilnim i drugim organizacijama i udrugama i donošenje ovog zakona svakako bi bilo poticaj da to nastavimo činiti i u budućnosti.","Primljeno na znanje","Predložena je mogućnost umanjenja porezne osnovice za sponzorstva učinjena u tuzemstvu za kulturne, znanstvene, odgojno-obrazovne, zdravstvene, humanitarne, sportske, vjerske, ekološke i druge općekorisne svrhe, subjektima kao što su udruge, zaklade, ustanove, samostalni umjetnici, pravne i fizičke osobe u sustavu sporta tijela državne uprave te jedinice lokalne i područne (regionalne) samouprave ili drugim subjektima koje navedene djelatnosti obavljaju u skladu s posebnim propisima, a koje provode programe i aktivnosti od interesa za Republiku Hrvatsku."]